Flomskadeoffer Bård Widar Olsen i Balsfjord opplever å bli saksøkt av staten, fordi staten mener Olsen har fått utmålt for mye flomerstatning. Statens Landbruksforvaltning (SL) har krevd overskjønn over den taksten på en flomskade i november i fjor som ødela brønnen og gjorde familien til Bård Widar Olsen på Bakkeby på Mortenhals vannløs.

Den første takstrapporten, et såkalt lensmannsskjønn, konkluderte med en erstatning på 313.000 kroner. Olsen er fisker, og har ikke har greie på grøftegraving. Han måtte derfor leie folk til arbeidet. Han tok med seg taksten til en entreprenør som påpekte åpenbare feil og uteglemmelser. Blant annet var det brukt feil pris for sand, og en del arbeid var uteglemt. Det var tatt med tre meter grøft, i stedet for 510 meter. Olsen klaget til lensmannen, som videresendte klagen til den oppnevnte takstmannen.

- Takstmannen la seg langflat og skrev et ekstra brev til lensmannen, sier Bård Widar Olsen.

Erstatningssummen ble deretter endret til 486.000 kroner.

Saksbehandlingsfeil

Men SL viser til at et lensmannsskjønn har virkning som en dom. Dette innebærer at skjønnsavgjørelsen er bindende, og kan ikke endres etter avsigelse. Naturskadefondet gjør gjeldende at det er gjort betydelige saksbehandlingsfeil, som gjør at skjønnet ikke kan danne grunnlag for utbetaling. SL har krevd overskjønn med befaring.

Det er berammet rettsmøte i Nord-Troms tingrett i neste uke.

SL mener også at den 510 meter grøfta er å betrakte som sikringstiltak mot framtidige skader som ikke gir grunnlag for erstatning.

Det avvises av Olsen som viser til at det var en grøft der som måtte gjenoppgraves.

Uten vann

- Vi har vært uten vann i nesten ett år. Vi har to små barn, vaskemaskin og oppvaskmaskin som går hver dag. Jeg har måtte være hjemme fra sjøen og har kjørt 2000-3000 liter vann hver uke. Det tar fire timer tre ganger i uka å fylle vanntanken. Vi fikk tilbake vannet for en måned siden. Men det er nesten vanskelig å glede seg over det oppi det som nå skjer, sier Olsen.

Han sier han ikke har fått sluttfakturaen fra entreprenøren, men tror at de faktiske kostnadene vil beløpe seg til omkring en halv million kroner.

- Det var takstmannen som sa hva som måtte gjøres, og jeg stolte på ham. Han var oppnevnt av naturskadefondet, sier Olsen.